Procurorii au închis dosarul în care ministrul de Interne a reclamat că în casă i-a fost montat un microfon. Ei spun că nu a fost vorba de violare a domiciliului şi a vieții private, aşa cum afirma Carmen Dan.

Foto: Inquam Photos / George Călin

Anchetatorii spun că microfonul nu funcţiona şi a fost instalat de doi bărbați chemați tocmai pentru a verifica dacă în apartamentul închiriat de ministrul de Interne în București există tehnică de înregistrare.

Cei doi au fost solicitaţi de o rudă a lui Carmen Dan şi de aceea nu se poate vorbi de violare de domiciliu.

Nici de înşelăciune nu poate fi vorba, spun procurorii, pentru că cei doi specialişti nu au fost plătiți pentru serviciile prestate.

În acest dosar, Carmen Dan a fost audiată în calitate de martor în ianuarie. Vecini și rude ale ministrului de Interne au fost, de asemenea, la parchet pentru audieri.